Hidrologii au emis avertizare Cod Galben de viituri pentru o serie zone din județul Gorj.
Ca urmare a precipitaţiilor prognozate, cedării apei din stratul de zăpadă şi propagării, hidrologii de la Institutul Național de Hidrologie și Gospodărire a Apelor au instituit Codul galben, care va intra în vigoare astăzi, de la ora 21:00 și va fi valabil până mâine, 12 martie, la ora 12:00. Acesta va afecta anumite sectoare de râuri din bazinele hidrografice: Jiu (judeţele: Hunedoara şi Gorj), Motru (judeţele: Gorj şi Mehedinţi), Gilort (judeţul Gorj), Lotru, Olt (judeţul Vâlcea) și Olteţ (judeţele: Gorj şi Vâlcea).
Risc de inundații pe râurile mici
Riscul de inundații este mai ridicat pe râurile mici. "Menționăm că Atenţionarea Hidrologică vizează în principal fenomenele de scurgeri importante pe versanţi, torenţi şi pâraie, viituri rapide pe râurile mici, cu posibile efecte de inundaţii locale, care se pot produce cu probabilitate mai mare pe unele râuri mici din judeţul Gorj. În acest context, recomandăm populației vigilență sporită în cazul desfășurării unor activități expuse la inundații", au comunicat hidrologii.